এরূপ ব্যথা হলে, অতি দ্রুত ডাক্তারের শরণাপন্ন হওয়া জরুরি। প্রদাহের কারণে কখনো কখনো অ্যাপেনডিক্স নামক অঙ্গটি যদি ফেটে যায়, তাহলে একটি নতুন রোগ সৃষ্টি হয়, যার নাম পেরিটোনাইটিস। তলপেটে ডান দিকে ব্যথা যখন তীব্র হয়, তখন ডাক্তারের কাছে গেলে ডাক্তার অ্যাপেনডিক্স কেটে ফেলে দেয়ার পরামর্শ দেন। অ্যাপেনডিক্স নামক অঙ্গটিকে কেটে ফেলে দিলে শরীরের তথা জীবনযাপনের কোনো অসুবিধা হয় না; সে জন্যই এটাকে কেটে ফেলা হয়। কেটে ফেলার পর আর কোনো দিন অ্যাপেনডিসাইটিস হবে না। আমাদের পেটের ভেতর অবস্থিত অ্যাপেনডিক্স নামক অঙ্গটি, শরীরে বড় কোনো উপকার করে না, অঙ্গটি আমাদের প্রত্যেকের শরীরের অভ্যন্তরে, নাভি থেকে ডান দিকে নিচে, পেটের ভেতর লুকানো আছে। কিন্তু এই অঙ্গের উপস্থিতি সম্বন্ধে কোটি কোটি মানুষই অজ্ঞ বা অসচেতন। শুধু ব্যথা উঠলেই আমরা জানি যে, অ্যাপেনডিক্স নামক একটি অঙ্গ আমাদের শরীরে আছে। ব্যথা উঠলেই আমরা বলি অ্যাপেনডিসাইটিস হয়েছে।